
Betegtájékoztató: Információk a felhasználó számára
Gastracid narancsos ízű rágótabletta
víztartalmú alumínium-oxid 400 mg / magnézium-hidroxid 400 mg
Mielőtt elkezdi alkalmazni ezt a gyógyszert, olvassa el figyelmesen az alábbi betegtájékoztatót, mert az Ön számára fontos információkat tartalmaz.

Ezt a gyógyszert mindig pontosan a betegtájékoztatóban leírtaknak, vagy az Ön kezelőorvosa, vagy gyógyszerésze által elmondottaknak megfelelően alkalmazza.

· Tartsa meg a betegtájékoztatót, mert a benne szereplő információkra a későbbiekben is szüksége lehet.

· További információkért vagy tanácsért forduljon kezelőorvosához gyógyszerészéhez.

· Ha Önnél bármilyen mellékhatás jelentkezik, tájékoztassa kezelőorvosát, vagy gyógyszerészét. 
Ez a betegtájékoztatóban fel nem sorolt bármely lehetséges mellékhatásra is vonatkozik. Lásd 4. pont

· Feltétlenül tájékoztassa kezelőorvosát, ha tünetei 1-2 napon belül nem enyhülnek, vagy éppen súlyosbodnak.

A betegtájékoztató tartalma:
1.

Milyen típusú gyógyszer a Gastracid narancsos ízű rágótabletta (továbbiakban Gastracid rágótabletta) és milyen betegségek esetén alkalmazható?
2.

Tudnivalók a Gastracid rágótabletta alkalmazása előtt
3.

Hogyan kell alkalmazni a Gastracid rágótablettát?
4.

Lehetséges mellékhatások
5.

Hogyan kell a Gastracid rágótablettát tárolni?
6.

A csomagolás tartalma és egyéb információk
1.

Milyen típusú gyógyszer a Gastracid rágótabletta és milyen betegségek esetén alkalmazható?
A Gastracid rágótabletta egy narancs ízű, magnézium-hidroxidot és alumínium-oxidot tartalmazó gyomorsavlekötő gyógyszer. 

A Gastracid gyomorsav túltermeléssel járó állapotok, gyomorégés és a gyomorsav nyelőcsőbe való visszafolyása (reflux) miatt kialakuló panaszok tüneti kezelésére alkalmazható felnőtteknek.
Keresse fel kezelőorvosát, ha tünetei 1-2 napon belül nem enyhülnek, vagy éppen súlyosbodnak.
2.

Tudnivalók a Gastracid rágótabletta alkalmazása előtt
Ne alkalmazza a Gastracidot
· ha allergiás a magnézium-hidroxidra, az alumínium-oxidra (készítmény hatóanyagai) vagy a gyógyszer (6. pontban felsorolt) egyéb összetevőjére,

· ha súlyos vesekárosodása van,
· ha művesekezelésben (hemodialízisben) részesül;
· ha idegrendszeri leépüléssel járó betegségben szenved (pl. Alzheimer-kór, korai elbutulás, amiotrófiás szklerózis (izomsorvadással járó idegrendszeri betegségfajta));
· ha vérében kevés a foszfát (hipofoszfatémia);
· ha bélelzáródásban, féregnyúlvány-gyulladásban szenved vagy bélpanaszokkal küszködik.

Figyelmeztetések és óvintézkedések
A Gastracid rágótabletta alkalmazása előtt beszéljen kezelőorvosával vagy gyógyszerészével.
Ha fogyást, nyelési nehézséget, tartós hasi fájdalmat, első alkalommal jelentkező vagy a közelmúltban megváltozott jellegű gyomor-bélrendszeri problémát, továbbá megmagyarázhatatlan fáradtságot, étvágytalanságot, hányingert, hányást, alvászavart, gyakori fejfájást, zavart gondolkodást, lábszárai vizenyősödését (veseelégtelenségre utaló tünetek) észleli, sürgősen keresse fel orvosát.

Alacsony foszfáttartalmú diétát tartók esetében a Gastracid foszfáthiányt eredményezhet.
Egyéb gyógyszerek és a Gastracid rágótabletta
A gyógyszerek hatékonyságának esetleges megváltozása miatt a Gastracid nem szedhető egyidejűleg más gyógyszerekkel. 
A Gastracidot az egyéb gyógyszerek bevételéhez képest 2 óra különbséggel javasolt bevenni.

Terhesség, szoptatás és termékenység
Ha Ön terhes vagy szoptat, illetve ha fennáll Önnél a terhesség lehetősége vagy gyermeket szeretne, a gyógyszer alkalmazása előtt beszéljen kezelőorvosával vagy gyógyszerészével.

A készítmény csak akkor alkalmazható a terhesség idején, ha az feltétlenül szükséges. Amennyiben terhesség alatt alkalmazza, akkor ezt csak a szükséges ideig (a tünetek elmúltáig) tegye. Figyelembe kell venni a készítmény bélmozgást befolyásoló esetleges hatását.
A készítmény hatásai a gépjárművezetéshez és a gépek kezeléséhez szükséges képességekre

A gyógyszer nem rontja a figyelmet és az éberséget, ezért a gépjárművezetés és balesetveszélyes munkavégzés megengedett a készítmény alkalmazása során.

A Gastracid rágótabletta szacharózt tartalmaz
A Gastracid rágótabletta 241,5 mg szacharózt tartalmaz segédanyagként. Amennyiben kezelőorvosa korábban már figyelmeztette Önt, hogy bizonyos cukrokra érzékeny, keresse fel orvosát, mielőtt elkezdi szedni ezt a gyógyszert.
3.
Hogyan kell alkalmazni a Gastracid rágótablettát?
Ezt a gyógyszert mindig pontosan a betegtájékoztatóban leírtaknak, vagy az Ön kezelőorvosa, vagy gyógyszerésze által elmondottaknak megfelelően alkalmazza. Amennyiben nem biztos az adagolást illetően, kérdezze meg kezelőorvosát vagy gyógyszerészét.

Szokásos adag

· Gyomorégés vagy nyelőcsőbe visszafolyó gyomorsav (reflux) esetén 1 db Gastracid rágótablettát ajánlott bevenni összerágva vagy elszopogatva. 
· Naponta legfeljebb 4 rágótablettát szabad alkalmazni. 

Ha az előírtnál több Gastracid rágótablettát alkalmazott
Túladagolásról eddig még nem számoltak be. Amennyiben túl sok Gastracidot vett be, kialakulhat hasmenés. Forduljon tanácsért orvosához.

Ha bármilyen további kérdése van a gyógyszer alkalmazásával kapcsolatban, kérdezze meg kezelőorvosát vagy gyógyszerészét.
4.
Lehetséges mellékhatások
Mint minden gyógyszer, így ez a gyógyszer is okozhat mellékhatásokat, amelyek azonban nem mindenkinél jelentkeznek.

Súlyos mellékhatás

Ha az alábbi tünetek bármelyikét észleli, Önnek túlérzékenységi reakciója van. Ez esetben hagyja abba a Gastracid rágótabletta szedését és azonnal értesítse orvosát vagy jelentkezzen a legközelebbi kórház ügyeletén!

· Kiütés, csalánkiütés, viszketés, a bőrön megjelenő apró piros pöttyök, láz, kidagadó bőrerek, 
· Hirtelen légszomj, szemhéj-, arc-, ajakduzzanat. 
· E tüneteket gyakran kíséri hányinger, fejfájás.

Enyhe mellékhatás 
Mielőbb értesítse orvosát, ha a következő tünetek bármelyikét észleli:
· gyomor-bélpanaszok (hasmenés, hányinger, hányás), főként hosszantartó kezelés vagy túladagolás esetén. 

Ha Önnél bármilyen mellékhatás jelentkezik, tájékoztassa kezelőorvosát vagy gyógyszerészét. Ez a betegtájékoztatóban fel nem sorolt bármilyen lehetséges mellékhatásra is vonatkozik. A mellékhatásokat közvetlenül a hatóság részére is bejelentheti az V. függelékben található elérhetőségeken keresztül. 

A mellékhatások bejelentésével Ön is hozzájárulhat ahhoz, hogy minél több információ álljon rendelkezésre a gyógyszer biztonságos alkalmazásával kapcsolatban.

5.
Hogyan kell a Gastracid rágótablettát tárolni?
A gyógyszer gyermekektől elzárva tartandó!
Legfeljebb 25°C-on, nedvességtől való védelem érdekében az eredeti csomagolásban tárolandó. 

A csomagoláson feltüntetett lejárati idő után ne szedje a Gastracidot.
A dobozon és a szalagfólián feltüntetett lejárati idő (Felhasználható:) után ne alkalmazza a Gastracidot. A lejárati idő a megadott hónap utolsó napjára vonatkozik.

Ne alkalmazza a készítményt, ha színében, szagában változást észlel.

Semmilyen gyógyszert ne dobjon a szennyvízbe vagy a háztartási hulladékba> Kérdezze meg gyógyszerészét, hogy mit tegyen a már nem használt gyógyszereivel . Ezek az intézkedések elősegítik a környezet védelmét.

6.
A csomagolás tartalma és egyéb információk
Mit tartalmaz a Gastracid rágótabletta
· A készítmény hatóanyagai: 400 mg víztartalmú alumínium-oxid és 400 mg magnézium-hidroxid rágótablettánként.

· Egyéb összetevők: szacharin-nátrium, metilcellulóz, povidon K-30, narancs-aroma (PSZ AB-353), magnézium-sztearát, szacharóz.

Milyen a Gastracid rágótabletta külleme és mit tartalmaz a csomagolás

Fehér vagy csaknem fehér színű, kerek, lapos, narancs ízű és illatú rágótabletta. 
A Gastracid rágótabletták papír/polietilén szalagfólia csomagolásban kerülnek forgalomba. A Gastracid narancsos ízű rágótabletta 12 vagy 24 db tablettát tartalmazó csomagolásban kerül forgalomba.
A forgalomba hozatali engedély jogosultja és a gyártó
A forgalomba hozatali engedély jogosultja

Wagner Pharma Kft.

H-3242 Parádsasvár, Kossuth L. u. 44.
Gyártó
Wagner-Pharma Kft.

OGYI-T-20105/01
12 x
OGYI-T-20105/02
24 x
A betegtájékoztató engedélyezésének dátuma: 2014. január
OGYI/29740/2013
OGYI/47469/2013
PAGE  

